Angrepet på Shetlandskonvoien 1917

Angrepet på Shetlandskonvoien var en hendelse under første verdenskrig der en konvoi med 12 handelsskip på vei fra Norge til Storbritannia ble angrepet av tyske kryssere.

16. oktober 1917 la 12 skandinaviske handelsskip ut i konvoi fra Marsteinen eskortert av de britiske jagerne HMS «Mary Rose» og HMS «Strongbow». På morgenen 17. oktober ble konvoien oppdaget av de to tyske krysserne SMS «Brummer» og SMS «Bremse» som klarte å senke de britiske jagerne. Tyskland hadde i januar samme år erklært uinnskrenket ubåtkrig og krysserne gikk derfor løs på handelsskipene uten hensyn til mannskapet ombord. Tre av handelsskipene klarte å unnslippe, mens ni ble senket og 21 norske sjøfolk mistet livet. 29 overlevende ble plukket opp av en britisk tråler. De to tyske krysserne hadde tatt en stor risiko ved å befinne seg i et havområde kontrollert av britiske styrker, men det tok tid før meldingen om hendelsen nådde frem, og tyskerne unnslapp derfor.

Skipene i konvoien var:
DS «Lonionier» – Belgia
DS «Margrethe» – Danmark
DS «Dagbjørg» – E. B. Aabye – Drammen – Norge
DS «Habil» – Det Stavangerske Dampskibsselskab – Stavanger – Norge
DS «Kristine» – Johannes Fresvik – Haugesund – Norge
DS «Silja» – A/S Kragerø v/K. Sandaas – Kragerø – Norge
DS «Sørhaug» – Stavanger Provianteringsråd v/Brødrene Olsen – Stavanger – Norge
DS «Benclugh» – Storbritannia
DS «City of Cork» – Storbritannia
DS «Stella» – Sverige
DS «Visbur» – Sverige
DS «H. Wicander» – Sverige

Hendelsen ble en brannfakkel inn i den politiske debatten om Norges standpunkt som nøytrale i krigen. Mange mente man måtte kutte alle handelsforbindelser til Tyskland, og polarhelten Roald Amundsen reagerte med å nekte å bære sine tyske ordener. Også på britisk side vekket angrepet forargelse, og det besluttet å øke slagkraften på handelskonvoiene.

Referanser

Eksterne lenker 
 En konvojs undergang, af Gert N. Andersen (2010)

Slag med deltagelse av Norge
Slag med deltagelse av Storbritannia‎
Slag med deltagelse av Tyskland
Konflikter i 1917